Title: (N á v r h)
Author: MV SR
Last saved by: tauferova

Národná rada Slovenskej republiky 

II. volebné obdobie

1032

Vládny návrh 

Z Á K O N 

z ..............2001,

ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona                           č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších
predpisov (zákon o súkromných bezpečnostných službách)                                                                  v znení zákona č. 225/2000 Z. z.

     Národná rada Slovenskej republiky sa uzniesla na tomto zákone:

Čl. I

Zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení zákona č. 225/2000 Z. z. sa mení a dopĺňa takto:

1.	V § 3 písmeno c) znie:

„c) vlastnou ochranou 

1.	činnosť uvedená v písmene a) vykonávaná pre vlastnú potrebu, ak je zabezpečovaná aspoň jednou osobou v pracovnom pomere alebo obdobnom pracovnoprávnom vzťahu,
2.	činnosť uvedená v písmene b) vykonávaná pre vlastnú potrebu, ak je zabezpečovaná aspoň jednou osobou v pracovnom pomere alebo obdobnom pracovnoprávnom vzťahu a vykonáva sa na verejne prístupnom mieste,

ak nejde o činnosť štátneho orgánu, Národnej banky Slovenska, Armády Slovenskej republiky, ozbrojených bezpečnostných zborov, ozbrojených zborov, záchranných zborov alebo služieb zriadených zákonom alebo činnosť orgánu územnej samosprávy pri plnení úloh verejnej správy.“.
2.	V § 4 sa vypúšťa odsek 4 vrátane poznámky pod čiarou k odkazu 1a).  

      Doterajší odsek 5 sa označuje ako odsek 4.

3.	V § 7 ods. 1 sa za písmeno a) vkladá nové písmeno b), ktoré znie:

„b) fyzická osoba, ktorá má najmenej 20 % majetkový podiel v právnickej osobe, spĺňa       podmienky ustanovené v § 6 písm. c) a d),“.

       Doterajšie písmeno b) sa označuje ako písmeno c).

4.	V § 11 ods. 2 sa za písmeno b) vkladá nové písmeno c), ktoré znie:

„c) lekársky posudok o zdravotnej spôsobilosti,“.

Doterajšie písmená c) až h) sa označujú ako písmená d) až i).

5.	V § 11 ods. 2 písm. h) sa vypúšťajú slová „podľa iného zákona,“.

6.	V § 12 ods. 2 písmeno a) znie:

„a) doklady uvedené v § 11 ods. 2 písm. a) až c), g) a h) týkajúce sa fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi, prípadne vedúcim organizačnej zložky zahraničnej právnickej osoby (§ 7 ods. 2), a doklady uvedené v § 11 ods. 2 písm. a) a g) týkajúce sa osoby uvedenej v                            § 7 ods. 1 písm. b).“. 

7.	V § 16 ods. 3 sa za prvú vetu vkladá nová druhá veta, ktorá znie: 

„Krajské riaditeľstvo vydá tiež novú licenciu do 15 dní od oznámenia zmien podľa        § 18, ak sa tieto zmeny týkajú údajov uvedených v licencii, alebo do 15 dní od právoplatnosti rozhodnutia podľa § 19.“.

8.   V § 17 odsek 4 znie:

„(4) Zoznam objektov podľa odseku 2 je uvedený v prílohe zákona.“.

9.  § 18 a 19 vrátane nadpisov znejú:
„§ 18

Oznamovacia povinnosť

(1) Prevádzkovateľ je povinný oznámiť a doložiť krajskému riaditeľstvu, ktoré vydalo licenciu, zmeny všetkých údajov a zmeny dokladov, ktoré uviedol alebo pripojil k žiadosti o udelenie licencie, najneskôr do 15 dní od týchto zmien.

	(2) Na základe oznámenia podľa odseku 1 krajské riaditeľstvo potvrdí prevádzkovateľovi oznámenie zmien, alebo rozhodne o zmene v oprávnení podnikať         (§ 19), alebo pozastaví výkon oprávnenia podnikať (§ 20),  alebo odníme licenciu (§ 22).“.

§ 19

Zmeny v oprávnení podnikať

Krajské riaditeľstvo vydá rozhodnutie o zmene v oprávnení podnikať, ak sa zmeny týkajú predmetu podnikania a rozsahu podnikania; to platí aj na dodatočné ustanovenie podmienok alebo zmenu podmienok uvedených v § 17.“. 

10.  V § 20 ods. 1 písmeno b) sa slová „§ 6 písm. b),  f) a g)“ nahrádzajú slovami                     „§ 6 písm. b) a e) až g)“.

11.  V § 21 sa vypúšťa odsek 2. Zároveň sa zrušuje číslovanie odseku 1.

12.  Nadpis pod § 23 znie:
      
„Povinnosti po zmene v oprávnení podnikať, po pozastavení výkonu oprávnenia podnikať alebo po zániku oprávnenia podnikať.“.

13.  V § 23 ods. 1 sa vypúšťa druhá veta.   

14.   V § 23 odsek 4 znie:     

„(4) Ak sa pri zmene v oprávnení podnikať vydá nová licencia, prevádzkovateľ je povinný predchádzajúcu licenciu vrátiť krajskému riaditeľstvu najneskôr pri preberaní novej licencie. Pri pozastavení výkonu oprávnenia podnikať alebo zániku oprávnenia podnikať prevádzkovateľ, alebo pri zániku oprávnenia podnikať zrušením právnickej osoby likvidátor, je povinný do 15 dní od pozastavenia výkonu oprávnenia podnikať alebo zániku oprávnenia podnikať vrátiť licenciu krajskému riaditeľstvu, ktoré ju vydalo.   O vrátení licencie krajské riaditeľstvo vydá potvrdenie tomu, kto licenciu vrátil. “.

15.  Za § 25 sa vkladá § 25a, ktorý znie:

„§ 25a

Prekážky prevádzkovania bezpečnostnej služby

(1)  Bezpečnostnú službu nemôže prevádzkovať fyzická osoba, právnická osoba alebo právnická osoba s najmenej 20 % majetkovým podielom fyzickej osoby,  na ktorých majetok bol ukončený konkurz, počas troch rokov po ukončení konkurzu alebo po opätovnom potvrdení núteného vyrovnania, nie však skôr ako po jednom roku od vyrovnania jeho záväzkov, ktoré sa viažu ku konkurzu podľa právoplatného rozvrhového   uznesenia súdu.^7a)  

(2) Ak prevádzkovateľ spôsobil konkurz alebo nútené vyrovnanie úmyselne, môže prevádzkovať bezpečnostnú službu najskôr po piatich rokoch od úplného vyrovnania jeho záväzkov, ktoré sa viažu ku konkurzu podľa právoplatného rozvrhového uznesenia súdu.

            (3) Ustanovenie odsekov 1 a 2 sa vzťahuje aj na fyzickú osobu alebo právnickú osobu, voči ktorej sa v uvedenom čase navrhlo vyhlásenie konkurzu a návrh sa zamietol pre nedostatok majetku postačujúceho aspoň na úhradu trov konania.^7b)
(4) Na prekážku podľa odsekov 1 až 3 sa neprihliada, ak došlo ku konkurzu alebo k nútenému vyrovnaniu v dôsledku  úpadku alebo trestného činu spáchaného treťou osobou.“. 

Poznámky pod čiarou k odkazom 7a) a 7b) znejú:
         
       „7a) Zákon č. 328/1991 Zb. o konkurze a vyrovnaní v znení neskorších predpisov. 
         7b) § 5 zákona č. 328/1991 Zb. v znení neskorších predpisov“.

16.  V § 28 ods. 2 písm. a) sa slovo „troch“ nahrádza slovom “dvoch“.

17.  V § 32 ods.  5 sa číslovka „20“ nahrádza číslovkou „15“.

18.  V § 32 odsek 6 znie:

„(6) Fyzickej osobe, ktorá úspešne absolvovala skúšku odbornej spôsobilosti, alebo na základe písomnej žiadosti osobe, ktorá podľa odseku 2 skúšku nemusí vykonať, vydá ministerstvo preukaz odbornej spôsobilosti, ktorého platnosť je desať rokov. Na vydanie preukazu odbornej spôsobilosti sa nevzťahujú všeobecné predpisy o správnom konaní.^7c) O nesplnení podmienok na vydanie preukazu odbornej spôsobilosti ustanovených v tomto zákone a o nevydaní preukazu odbornej spôsobilosti ministerstvo žiadateľa písomne vyrozumie. Osoba poverená výkonom fyzickej ochrany alebo pátrania je pri plnení pracovných úloh povinná mať preukaz odbornej spôsobilosti pri sebe.“.

           Poznámka pod čiarou k odkazu 7c) znie:
           
„7c) Zákon č. 71/1967 Zb. o správnom konaní (správny poriadok).“.

19.     V § 40 odsek 1 znie:
          
„(1) Prevádzkovateľ je povinný viesť evidenciu zmlúv o poskytovaní bezpečnostnej služby a uchovávať ju najmenej päť rokov od skončenia zmluvného plnenia.“.        

20.   V § 42 ods. 2 písm. c) sa slová „objednávok (zmlúv)“ nahrádzajú  slovami  „zmlúv o    
          poskytovaní bezpečnostnej služby“.

21.    V § 44 sa za odsek 1 vkladajú  nové odseky 2 až 4, ktoré znejú:
 
„(2) Prevádzkovateľ strážnej služby alebo likvidátor pri zániku oprávnenia podnikať zrušením právnickej osoby je povinný do 15 dní od zániku oprávnenia podnikať odovzdať krajskému riaditeľstvu, ktoré vydalo licenciu, evidencie uvedené v § 40 ods. 1 a v § 44 ods. 1 písm. b) až e) a inšpekčnú knihu dozoru. O odovzdaní evidencií krajské riaditeľstvo vydá potvrdenie tomu, kto evidencie odovzdal. 

(3) Prevádzkovateľ strážnej služby je povinný presvedčiť sa, či ten, s kým hodlá uzatvoriť zmluvu o poskytovaní strážnej služby, je oprávnený užívať majetok, ktorý má byť  predmetom ochrany; na tento účel je oprávnený požadovať od osoby, ktorej má poskytovať strážnu službu, príslušné doklady. Splnenie tejto povinnosti je prevádzkovateľ strážnej služby povinný na požiadanie preukázať orgánu štátneho dozoru alebo kontroly.

          	  (4) Prevádzkovateľ strážnej služby pri ochrane osoby nesmie poskytovať podporu a ochranu konaniu, ktorým ochraňovaná osoba porušuje všeobecne záväzné právne  predpisy.“.
          Doterajšie odseky 2 a 3 sa označujú ako odseky 5 a 6.
 
22.   V § 47 sa za odsek 1 vkladá nový odsek 2, ktorý znie:

„(2) Prevádzkovateľ detektívnej služby alebo likvidátor pri zániku oprávnenia podnikať zrušením právnickej osoby je povinný do 15 dní od zániku oprávnenia podnikať odovzdať krajskému riaditeľstvu, ktoré vydalo licenciu, evidencie uvedené v      § 40 ods. 1 a v § 47 ods. 1 písm. c) až e) a inšpekčnú knihu dozoru. O odovzdaní evidencií krajské riaditeľstvo vydá potvrdenie tomu, kto evidencie odovzdal. 

Doterajší odsek 2  sa označuje ako odsek 3.

23.  § 55 až 57 vrátane nadpisu znejú:

„§ 55

Podmienky prevádzkovania vlastnej ochrany

Na podmienky prevádzkovania vlastnej ochrany platí § 17.

§ 56

Oznamovacia povinnosť

(1) Prevádzkovateľ vlastnej ochrany je povinný oznámiť a doložiť krajskému riaditeľstvu, ktoré udelilo licenciu, zmeny všetkých údajov a zmeny dokladov, ktoré uviedol alebo pripojil k žiadosti o udelenie licencie, najneskôr do 15 dní od týchto zmien.

	(2) Na základe oznámenia  podľa  odseku 1 krajské  riaditeľstvo potvrdí prevádzkovateľovi vlastnej ochrany oznámenie zmien, alebo rozhodne o zmene v oprávnení podnikať (§ 19), alebo pozastaví výkon oprávnenia podnikať (§ 20),  alebo odníme licenciu (§ 22).

§ 57

Zmeny oprávnenia na vlastnú ochranu, pozastavenie výkonu na vlastnú ochranu,                  zánik oprávnenia na vlastnú ochranu a odňatie licencie na vlastnú ochranu

(1) Krajské riaditeľstvo vydá rozhodnutie o zmene oprávnenia na vlastnú ochranu, ak sa zmeny týkajú predmetu vlastnej ochrany alebo jej rozsahu; to platí aj na dodatočné ustanovenie podmienok alebo zmenu podmienok prevádzkovania vlastnej ochrany (§ 55). 

(2) Ustanovenia o pozastavení výkonu oprávnenia podnikať podľa                                   § 20 ods. 1  písm. c) až e) a ods. 2, o zániku oprávnenia podnikať podľa § 21, o odňatí licencie podľa § 22 ods. 1 písm. b) až  d) a ods. 2 až 4, o povinnostiach po zmene v oprávnení podnikať, po pozastavení výkonu oprávnenia podnikať, po zániku oprávnenia podnikať alebo po odňatí licencie podľa § 23 platia rovnako na prevádzkovanie vlastnej ochrany.“.

24.  V § 62 ods. 2 prvá veta znie: 

„Ministerstvo vydá súhlasné vyjadrenie podľa odseku 1, ak žiadateľ o vydanie koncesie a jeho zodpovedný zástupca, ktorého je povinný podľa osobitného zákona ustanoviť,^18) je osoba spoľahlivá podľa § 9 tohto zákona; živnostenský úrad so žiadosťou o vyjadrenie predloží aj žiadosť o vydanie koncesnej listiny.“. 

25.   V § 68 ods. 1 sa vypúšťajú slová „v nadväznosti na výkon štátneho dozoru“.

26.   V § 69 ods. 1 a 2 sa za slová „uložiť aj“ vkladajú slová  „zákaz činnosti,“.

27.    § 71 znie:
     
„Tomu, kto nesplní povinnosť vrátiť rozhodnutie o udelení licencie alebo licenciu podľa § 5 ods. 2 alebo podľa § 23 ods. 4 alebo vrátiť rozhodnutie o udelení akreditácie podľa  § 78 ods. 5 písm. a) alebo odovzdať evidencie podľa § 44 ods. 2, § 47 ods. 2 a       § 78 ods. 5 písm. b), môže ministerstvo alebo krajské riaditeľstvo uložiť pokutu  až do 100 000 Sk.“.

28.   V § 72 odsek 5 znie:

„(5)  Pokutu, zákaz činnosti alebo prepadnutie veci možno uložiť a zhabanie veci možno vysloviť najneskôr do troch rokov odo dňa porušenia právnej povinnosti. Zákaz činnosti je možné uložiť najviac na  päť rokov.“.

29.  V § 77 ods. 1 sa odkaz „27)“ nahrádza odkazom „7c)“ a vypúšťa sa poznámka pod čiarou   k odkazu 27).

30.   § 78 znie :
„§ 78

	  (1) Odbornú prípravu na skúšku podľa § 32 je povinná zabezpečiť akreditovaná osoba. Akreditáciu udelí ministerstvo žiadateľovi, ktorý je oprávnený na výkon činnosti uvedenej v § 3 písm. a) jedenástom bode alebo činnosti uvedenej v § 3 písm. b) ôsmom bode, ak preukáže, že je schopný zabezpečiť riadnu úroveň odbornej prípravy.

      (2) O žiadosti o udelenie akreditácie rozhodne ministerstvo do 90 dní od začatia  konania.

	    (3) Akreditácia zaniká 	
	
	a)  smrťou akreditovanej osoby, 
	b)  zrušením právnickej osoby,
	c)  odňatím akreditácie.

	          (4) Ministerstvo akreditáciu odníme,  ak akreditovaná osoba

a)	nezabezpečuje riadnu úroveň odbornej prípravy,
b)	neplní povinnosti ustanovené týmto zákonom alebo na jeho základe,

c)	prestala byť oprávnená na výkon činnosti uvedenej v § 3 písm. a) jedenástom bode alebo činnosti uvedenej v § 3 písm. b) ôsmom bode,
d)	nezačala vykonávať odbornú prípravu do jedného roka od právoplatnosti  rozhodnutia o udelení akreditácie alebo odbornú prípravu nevykonáva aspoň jeden rok,
e)	o to požiada. 

   (5) Akreditovaná osoba, ktorej bola akreditácia odňatá, je povinná do 15 dní od právoplatnosti rozhodnutia o odňatí akreditácie

a)	vrátiť rozhodnutie o udelení akreditácie ministerstvu,
b)	odovzdať evidencie vedené podľa § 78a ods. 2 ministerstvu.

   (6)  Tomu, komu bola akreditácia odňatá, alebo tomu, kto vrátil rozhodnutie o udelení akreditácie, možno novú akreditáciu udeliť najskôr po piatich rokoch od nadobudnutia právoplatnosti rozhodnutia o odňatí akreditácie alebo najskôr po piatich rokoch od vrátenia rozhodnutia o udelení akreditácie.

   (7)  Podrobnosti o žiadosti o akreditáciu, o jej prílohách a akreditačnom konaní ustanoví všeobecne záväzný právny predpis, ktorý vydá ministerstvo.“.

31.  Za § 87 sa vkladá § 87a, ktorý vrátane nadpisu znie:

„§ 87a

Prechodné ustanovenie účinné od 1. januára 2002

   (1)  Prevádzkovateľ, ktorému bola udelená licencia do 31. decembra 2001, je povinný upraviť svoje právne vzťahy v súlade s § 7 ods. 1 písm. b)                                      do 31. marca 2002.  

     (2) Prevádzkovateľ podľa odseku 1, ktorý je fyzickou osobou, je povinný doložiť krajskému riaditeľstvu, ktoré udelilo licenciu, doklad podľa § 11 ods. 2 písm. c)               do 31. marca 2002.

(3)  Prevádzkovateľ  podľa  odseku  1,  ktorý je právnickou osobou, je povinný doložiť krajskému riaditeľstvu, ktoré udelilo licenciu,

a)	doklady uvedené v § 11 ods. 2 písm. c) týkajúce sa fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi, prípadne vedúcim organizačnej zložky zahraničnej právnickej osoby (§ 7 ods. 2),
b)	doklady uvedené v § 11 ods. 2 písm. a) a g) týkajúce sa osoby uvedenej                    v § 7 ods. 1 písm. b)

do 31. marca 2002. 

    (4) Právnická osoba alebo fyzická osoba vykonávajúca činnosť, ktorá je                     od 1. januára 2002 vlastnou ochranou, je povinná upraviť právne vzťahy v súlade               s § 51 až 60 do 31. decembra 2002. 

Čl. II

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona            č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení zákona č. 225/2000 Z.z., ako vyplýva zo zmien a doplnení vykonaných týmto zákonom. 

Čl. III

Účinnosť zákona

Tento zákon nadobúda účinnosť 1. januára 2002.